LIETUVOS RESPUBLIKOS SVEIKATOS APSAUGOS MINISTRO



Į S A K Y M A S

**Dėl SVEIKATOS APSAUGOS MINISTRO 1999 M. LIEPOS 30 D. ĮSAKYMO Nr. 357 „DĖL MOKAMŲ ASMENS SVEIKATOS PRIEŽIŪROS PASLAUGŲ SĄRAŠO, KAINŲ NUSTATYMO IR JŲ INDEKSAVIMO TVARKOS BEI ŠIŲ PASLAUGŲ TEIKIMO IR APMOKĖJIMO TVARKOS“ PAKEITIMO**

2010 m. lapkričio 25 d. Nr. V-1015

Vilnius

P a k e i č i u Mokamų asmens sveikatos priežiūros paslaugų teikimo ir apmokėjimo tvarką, patvirtintą Lietuvos Respublikos sveikatos apsaugos ministro 1999 m. liepos 30 d. įsakymu Nr. 357 „Dėl mokamų asmens sveikatos priežiūros paslaugų sąrašo, kainų nustatymo ir jų indeksavimo tvarkos bei šių paslaugų teikimo ir apmokėjimo tvarkos“ (Žin., 1999, Nr. [67-2175](https://www.e-tar.lt/portal/lt/legalAct/TAR.21897F4DD271)):

1. Papildau nauju 10 punktu:

„10. Mokamus kompiuterinės tomografijos ir magnetinio rezonanso tyrimus bei kompiuterinės tomografijos ir magnetinio rezonanso angiografijos procedūras sveikatos priežiūros įstaiga gali atlikti tik užtikrinusi, kad šias paslaugas, teikiamas Privalomojo sveikatos draudimo fondo biudžeto lėšomis, nustatytą dieną gautų visi į jų laukimo eilę užregistruoti pacientai.

Laukimo eile laikomas laikotarpis, kurį pacientui tenka laukti nuo kreipimosi į asmens sveikatos priežiūros įstaigą dienos iki tyrimų ir procedūrų, kurių išlaidos apmokamos Privalomojo sveikatos draudimo fondo biudžeto lėšomis, atlikimo dienos.“

2. Ankstesnį 10 punktą laikau 11 punktu.

3. Papildau šiuo 12 punktu:

„12. Už mokamų paslaugų teikimo ir apmokėjimo tvarkos pažeidimus ar nevykdymą atsakingas sveikatos priežiūros įstaigos vadovas.“

SVEIKATOS APSAUGOS MINISTRAS RAIMONDAS ŠUKYS